Justisdepartementet
postmottak@jd.dep.no

**Deres ref vår ref dato**  OU 127-11 14.12.2011

**INNLEMMING I OEP – OPPFØLGING AV LOVVEDTAK**
Vi viser til forskrift til offentleglova § 6 som fastsetter hvem som skal omfattes av Offentlig Elektronisk Postjournal (OEP). Ifølge denne skal alle departementa og Statsministerens kontor, alle dei statlege direktorata som har heile landet som verkeområde, alle dei statlege tilsyna som har heile landet som verkeområde og fylkesmennene omfattes.

Forskriften ble fastsatt 17.10.2008, og deler av den trådte i kraft 1.1.2009 sammen med offentleglova. § 6 trer i kraft ”når departementet bestemmer”.

Nå, tre år etter, er fremdeles ikke alle virksomhetene omfattet. Vi har vært i kontakt med Difi ved Jon Håkon Odd som opplyser at mange virksomheter gjenstår ved utgangen av 2011. Difi oppgir tekniske forhold og at det tar tid å finne ut hvilke virksomheter som er omfattet av forskriften som to viktige årsaker til at dette tar tid.

Vi er også kjent med at flere virksomheter ikke prioriterer arbeid med innlemming i OEP ettersom bestemmelsen ikke er trådt i kraft ennå. Dermed blir manglende ikrafttredelse av forskriften et hinder for effektiv gjennomføring av Stortingets vedtak om offentlig elektronisk postjournal (offentleglova § 10(2)).

Norsk Presseforbunds Offentlighetsutvalg finner det uholdbart at alle virksomheter som skal omfattes, ennå ikke er innlemmet. Ikke minst er dette uheldig når regjeringen stadig viser til OEP som et iverksatt tiltak. Statsministeren nevnte senest i sitt skriftelige svar på interpellasjon fra Trine Skei Grande 27.10 i år, OEP som ett av fem tiltak regjeringen *har* iverksatt for mer åpenhet og demokrati. Slik vi ser det er dette tiltaket ikke iverksatt før alle virksomheter som skal omfattes av OEP, er innlemmet.

**Vi ber departementet gripe inn og sette makt bak kravet om hvem som skal omfattes av OEP, og iverksette forskriften.**

Hvis ikke forskriften trer i kraft i løpet av nærmeste framtid, ber vi om en tilbakemelding fra departementet på når forskriften planlegges iverksatt.

Med hilsen

for Norsk Presseforbund

Kristine Foss
Jurist

Kopi: Stortingets Justiskomité
Difi v. Jon Håkon Odd